[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 31.10.2008

COM(2008) 682 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Δημιουργία Κοινού Αεροπορικού Χώρου με την Αλγερία

1. ΕΙΣΑΓΩΓΗ

1. Στην ανακοίνωσή της με τίτλο «Προγραμματισμός της εξωτερικής πολιτικής αερομεταφορών της Κοινότητας»[1], η Επιτροπή τόνιζε πόσο σημαντικό είναι να δημιουργηθεί κοινός αεροπορικός χώρος με τις χώρες στις οποίες απευθύνεται η πολιτική γειτονίας στα νοτιοανατολικά της Ευρωπαϊκής Ένωσης.

2. Απώτερος στόχος είναι να ενταχθούν οι χώρες της Ευρωπαϊκής Ένωσης και οι όμοροι εταίροι τους στα νοτιοανατολικά σύνορά τους σε μια κοινή αγορά, η οποία θα πλαισιώνεται από εναρμονισμένους κανόνες λειτουργίας. Το Συμβούλιο των Υπουργών Μεταφορών της 27ης Ιουνίου 2005 επανέλαβε τον στόχο αυτόν στα συμπεράσματά του «Προγραμματισμός της κοινής εξωτερικής πολιτικής αερομεταφορών της Κοινότητας» και απηύθυνε έκκληση για τη δημιουργία κοινού αεροπορικού χώρου με τις γειτονικές χώρες της Ευρωπαϊκής Ένωσης μέχρι το 2010.

3. Η δυναμική γύρω από αυτόν τον κοινό αεροπορικό χώρο έχει ήδη οδηγήσει την Ευρωπαϊκή Ένωση να εντάξει την αεροπορική αγορά της Ελβετίας, της Νορβηγίας και της Ισλανδίας, στη συνέχεια τις αγορές των Δυτικών Βαλκανίων (τον Ιούνιο του 2006), και τέλος την αγορά του Μαρόκου μετά την υπογραφή της πρώτης ευρω-μεσογειακής συμφωνίας τον Δεκέμβριο του 2006. Μετά από αίτημα του Συμβουλίου, η Επιτροπή θα αρχίσει επίσης σχετικές διαπραγματεύσεις με την Ιορδανία και το Ισραήλ, και θα συνεχίσει τις συζητήσεις της με την Ουκρανία. Η ενίσχυση των σχέσεων της Ευρωπαϊκής Ένωσης με τις γειτονικές της χώρες στον τομέα των αερομεταφορών είναι ουσιαστική για την ανάπτυξη του ευρωπαϊκού αεροναυτικού κλάδου. Με περίπου το 20% των διεθνών πτήσεων εκτός Κοινότητας, οι αεροπορικές συνδέσεις με τις γειτονικές χώρες της Ευρωπαϊκής Ένωσης, σε όλα τα τμήματα της αγοράς (αναψυχή, συγγενικός τουρισμός, επαγγελματικός τουρισμός), αντιπροσωπεύουν όγκο πτήσεων συγκρίσιμο με εκείνον με τις χώρες της Βορείου Αμερικής. Πέραν των δυνατοτήτων ανάπτυξης του αεροπορικού κλάδου, αυτός ο κοινός χώρος αποτελεί γενικότερα έναν εξαιρετικό φορέα περιφερειακής ένταξης και οικονομικής ανάπτυξης, ο οποίος εγγράφεται πλήρως στη λογική της διαδικασίας της Βαρκελώνης και της ευρωπαϊκής πολιτικής γειτονίας. Το πρόσφατο έργο «Διαδικασία της Βαρκελώνης: Ένωση της Μεσογείου» εντάσσεται επίσης στην ίδια λογική.

4. Η επιδίωξη της δημιουργίας αυτού του κοινού αεροπορικού χώρου με τις χώρες της Νοτίου Μεσογείου καθιστά την Αλγερία βασικό εταίρο για την Ευρωπαϊκή Ένωση. Στην ευρω-μεσογειακή εταιρική σχέση που δημιουργήθηκε με τη συμφωνία σύνδεσης[2] τονίζεται άλλωστε η αναγκαιότητα ενίσχυσης της συνεργασίας στον τομέα των μεταφορών, ανάπτυξης της συνεργασίας μεταξύ των συμβαλλομένων μερών σε θέματα κανονιστικών ρυθμίσεων ή ακόμη εκσυγχρονισμού των αερολιμενικών υποδομών και διαχείρισης της εναέριας κυκλοφορίας. Ο στόχος αυτός, ο οποίος έχει τεθεί στη συμφωνία σύνδεσης, περιλαμβάνεται άλλωστε σε πρόγραμμα συνδρομής προς τον τομέα μεταφορών της Αλγερίας (20 εκατομμύρια ευρώ) και μάλιστα σε ιδιαίτερη πτυχή της που αφορά την πολιτική αεροπορία. Το πρόγραμμα αυτό αποβλέπει στη βελτίωση του νομοθετικού και θεσμικού πλαισίου του αεροπορικού τομέα και υλοποιείται με δράσεις υποστήριξης της κυβέρνησης της Αλγερίας στην εκπόνηση κατευθυντηρίου σχεδίου για την πολιτική αεροπορία, την επικαιροποίηση του κώδικα πολιτικής αεροπορίας, τη δημιουργία αυτόνομης ρυθμιστικής αρχής ή ακόμη την αναβάθμιση των αερολιμένων.

5. Υφίσταται επομένως τεράστια συνοχή μεταξύ των διαφόρων δράσεων που αναλαμβάνει η Ευρωπαϊκή Ένωση στις χώρες της Μεσογείου και του συγκεκριμένου έργου για ειδικό κοινό χώρο στον τομέα της αεροπορίας. Επιπλέον, το έργο αυτό ανταποκρίνεται σε έναν στόχο στον οποίο συμφωνούν και οι δύο πλευρές της Μεσογείου. Με τις ανταλλαγές στο πλαίσιο του έργου “EUROMED Aviation”, τις οποίες άρχισε η Ευρωπαϊκή Ένωση με τις χώρες της Νοτίου Μεσογείου για να ενισχύσει τη συνεργασία σε θέματα αερομεταφορών, η Αλγερία είχε όντως την ευκαιρία να εκδηλώσει το ενδιαφέρον της για την έναρξη διαπραγματεύσεων με την Ευρωπαϊκή Κοινότητα στο πλαίσιο μιας γενικής συμφωνίας αερομεταφορών. Μια τέτοια συμφωνία αερομεταφορών με την Κοινότητα θα προσέφερε όντως νέες ευκαιρίες σε όλον τον αεροπορικό κλάδο (αερομεταφορείς, διαχειριστές αερολιμενικών υποδομών, παρόχους υπηρεσιών στους ενδιάμεσους σταθμούς), όπως και στους επιβάτες εκατέρωθεν της Μεσογείου. Οι περιορισμοί που υπάρχουν στις διμερείς συμφωνίες μεταξύ των κρατών μελών της ΕΕ και της συγκεκριμένης χώρας θα μπορούσαν να υπερκερασθούν: οι περιορισμοί που αφορούν την εβδομαδιαία συχνότητα πτήσεων των αερομεταφορέων, τον αριθμό των αδειοδοτημένων αερομεταφορέων, τους αερολιμένες που είναι δυνατόν να εξυπηρετούνται ή ακόμη τους εφαρμοζόμενους ναύλους, θα εξαλειφθούν, ενώ ταυτόχρονα θα δρομολογηθεί διαδικασία κανονιστικής σύγκλισης.

2. ΑΝΑΠΤΥΞΗ ΤΩΝ ΑΕΡΟΠΟΡΙΚΩΝ ΣΥΝΔΕΣΕΩΝ ΜΕ ΕΝΑΝ ΕΤΑΙΡΟ ΠΡΩΤΙΣΤΗΣ ΣΗΜΑΣΙΑΣ

6. Η οικονομική βαρύτητα και η σημασία των αεροπορικών συνδέσεων με την Ευρωπαϊκή Ένωση καθιστούν την Αλγερία απαράμιλλο εταίρο για την ταχεία υλοποίηση του στόχου για κοινό αεροπορικό χώρο που έθεσε το Συμβούλιο το 2005.

7. Σύμφωνα με την κατάταξη της Παγκόσμιας Τράπεζας το 2006 με βάση το ακαθάριστο εγχώριο προϊόν, η Αλγερία, με ΑΕΠ 138 δισεκατομμυρίων δολαρίων, είναι η δεύτερη οικονομική δύναμη της Αφρικανικής Ηπείρου, μετά την Νότιο Αφρική και πριν τη Νιγηρία. Η Αλγερία είναι επομένως ουσιαστικής σημασίας χώρα, καθώς η Ευρωπαϊκή Ένωση είναι ο κύριος εμπορικός εταίρος της με οικονομικές συναλλαγές που ανήλθαν, το 2006, σε περίπου 34 δισεκατομμύρια ευρώ και παρουσιάζουν αυξητική τάση (+ 8% από το 2000 έως το 2005).

8. Αυτές οι σημαντικές οικονομικές συναλλαγές συνοδεύονται από ιστορικούς, πολιτιστικούς ή και συγγενικούς δεσμούς, οι οποίοι εξηγούν τον βασικό ρόλο που διαδραματίζουν οι αεροπορικές συνδέσεις. Ισχύουν λοιπόν δέκα επτά διμερείς συμφωνίες αεροπορικών μεταφορών μεταξύ των κρατών μελών της Ευρωπαϊκής Ένωσης και της Αλγερίας, οι οποίες συνιστούν την αναγκαία νομική βάση για τη μεταφορά 2,9 εκατομμυρίων επιβατών μεταξύ Ευρώπης και Αλγερίας το 2007, εκ των οποίων 2,4 εκατομμύρια επιβάτες μόνον στη γαλλο-αλγερινή αγορά. Οι υπόλοιπες αξιοσημείωτες αγορές αερομεταφορών στην Ευρώπη είναι η αγορά της Ισπανίας (150.000 μεταφερθέντες επιβάτες από/προς την Αλγερία), της Ιταλίας (125.000 επιβάτες) και του Ηνωμένου Βασιλείου (120.000 επιβάτες).

9. Η σχετική αδυναμία της αλγερινής αγοράς σε σύγκριση με εκείνη των γειτόνων της του Μαγκρέμπ (8 εκατομμύρια επιβάτες μεταφέρθηκαν μεταξύ Μαρόκου και Ευρώπης το 2007· 8,5 εκατομμύρια προς την Τυνησία) εξηγείται από τις εντάσεις που χαρακτήρισαν την αλγερινή κοινωνία καθ’όλη τη διάρκεια της δεκαετίας του ’90 και από τη μικρή ανάπτυξη του τουρισμού εξαιτίας του γεγονότος αυτού. Οι δυνατότητες της αλγερινής αγοράς είναι περισσότερο από προφανείς και μια γενική συμφωνία αεροπορικών μεταφορών που θα ελευθερώσει τις αεροπορικές συνδέσεις θα ευνοήσει οπωσδήποτε την ενίσχυση των σχέσεων με την Ευρώπη.

10. Αξίζει άλλωστε να σημειωθεί ότι ο αριθμός των κοινοτικών αερομεταφορέων στις αεροπορικές ανταλλαγές με την Αλγερία αυξάνεται σταθερά από το 2002, σε σημείο ώστε να συναγωνίζονται την Air Algérie, η οποία είναι η κύρια αλγερινή αεροπορική εταιρεία που εξυπηρετεί την Ευρώπη. Η Air Algérie, της οποίας κύριος μέτοχος είναι το κράτος, έθεσε σε εφαρμογή τα τελευταία έτη σημαντικό πρόγραμμα μεταρρυθμίσεων και αναβάθμισης προκειμένου να αντιμετωπίσει τον ανταγωνισμό των ευρωπαϊκών εταιρειών μετά το 2000. Προέβη ιδίως από το 2000 έως το 2004 σε ριζική ανανέωση του στόλου της (διαθέτει η ίδια 30 αεροσκάφη) και υιοθέτησε τις αρχές σύγχρονης διαχείρισης μιας αεροπορικής εταιρείας με τη δημιουργία θυγατρικών εταιρειών για ορισμένες δραστηριότητές της (επίγεια εξυπηρέτηση, συντήρηση), τη δημιουργία προγραμμάτων τακτικών επιβατών ή ακόμη την υιοθέτηση του «yield management» (κερδοφόρος διαχείριση). Έτσι, το 2007 μετέφερε 3 εκατομμύρια επιβάτες σε 38 προορισμούς, στην Ευρώπη, την Αφρική και τη Μέση Ανατολή.

11. Υπάρχει επίσης μια δεύτερη αλγερινή εταιρεία που δημιουργήθηκε με πρωτοβουλία του πετρελαϊκού κλάδου, η οποία στη συνέχεια εθνικοποιήθηκε: πρόκειται για την Tassili airlines. Η δραστηριότητά της στοχεύει κυρίως στην «επιχειρηματική» πελατεία και σχεδιάζει την αύξηση του στόλου της για να ανταγωνισθεί την Air Algérie και τους κοινοτικούς αερομεταφορείς.

12. Η δυναμική της αλγερινής αγοράς αερομεταφορών, η δεδηλωμένη βούληση των αλγερινών αεροπορικών εταιρειών να αποκτήσουν τα αναγκαία πλεονεκτήματα για να αντιμετωπίσουν το προοδευτικό άνοιγμα στον ανταγωνισμό και οι δυνατότητες που προσφέρουν οι κοινοτικοί αερομεταφορείς συνιστούν γερή βάση για την έναρξη διαπραγματεύσεων με αντικείμενο μια γενική συμφωνία αεροπορικών μεταφορών με την Ευρωπαϊκή Κοινότητα.

13. Από κανονιστική άποψη, παρόλο που δεν διαπιστώνεται απόκλιση από τις συστάσεις του ΔΟΠΑ, η Αλγερία απέχει ακόμη από τα κοινοτικά πρότυπα, ιδίως όσον αφορά τη νομοθεσία για τον ενιαίο ουρανό και τις απαιτήσεις του Ευρωπαϊκού Οργανισμού για την Ασφάλεια της Αεροπορίας. Για την ταχεία δημιουργία του κοινού αεροπορικού χώρου με την Αλγερία θα χρειασθούν συμπληρωματικά μέτρα στήριξης και συνεργασίας από πλευράς Ευρώπης, ώστε να συνοδευθεί η ανάπτυξη της αλγερινής νομοθεσίας και η αναδιοργάνωση ορισμένων δομών της. Από άποψη ασφάλειας της αεροπορίας από έκνομες ενέργειες, οι αρχές της Αλγερίας δρομολόγησαν μια βολονταριστική πολιτική ασφάλειας των αερομεταφορών, η οποία επιτρέπει την εφαρμογή ενός νομοθετικού πλαισίου σύμφωνου με τη διεθνή και την ευρωπαϊκή νομοθεσία, οι έλεγχοι μάλιστα που πραγματοποιήθηκαν από τον ΔΟΠΑ το 2004 και το 2006 επιβεβαιώνουν τα επιχειρησιακά μέσα ασφάλειας στον αερολιμένα του Αλγερίου[3]. Αυτή η διαδικασία κανονιστικής σύγκλισης με τα κοινοτικά πρότυπα ενθαρρύνεται άλλωστε και πλαισιώνεται από το πρόγραμμα στήριξης στον τομέα των μεταφορών και από το έργο "Euromed Aviation", με τα οποία τέθηκαν σε εφαρμογή σχέδια τεχνικής συνδρομής ειδικά για την Αλγερία που ανταποκρίνονται στις συγκεκριμένες ανάγκες της χώρας.

3. ΟΦΕΛΗ ΚΑΙ ΠΡΟΣΤΙΘΕΜΕΝΗ ΑΞΙΑ ΤΗΣ ΚΟΙΝΟΤΙΚΗΣ ΠΡΟΣΕΓΓΙΣΗΣ

14. Ο τομέας της πολιτικής αεροπορίας (στον οποίο περιλαμβάνονται οι υποδομές, οι αερομεταφορείς και άλλοι κλάδοι δραστηριότητας) είναι μείζων τομέας της ευρωπαϊκής οικονομίας. Οι αερομεταφορείς και μόνον αντιπροσωπεύουν περίπου το 0,6% της προστιθεμένης αξίας της Ευρωπαϊκής Ένωσης και απασχολούν περισσότερους από 400.000 άτομα (0,4 % του συνολικού αριθμού απασχολουμένων σε κλάδους της οικονομίας της αγοράς πλην των χρηματοπιστωτικών)[4], ενώ ο τομέας συνολικά απασχολεί περίπου 3 εκατομμύρια εργαζόμενους στην Ευρωπαϊκή Ένωση. Η δημιουργία ενιαίας αγοράς αερομεταφορών από τις αρχές της δεκαετίας του ’90 συνέβαλε σημαντικά στη δυναμικότητα και την αποτελεσματικότητα του τομέα και επέφερε μεγάλα οικονομικά και κοινωνικά οφέλη. Από το 1992 έως το 2003, ο αριθμός των ενδοκοινοτικών γραμμών αυξήθηκε άνω του 40%. Οι κύριοι κοινοτικοί αερομεταφορείς αύξησαν την παραγωγικότητά τους κατά 87 % κατά την περίοδο από το 1990 έως το 2003[5]. Επομένως, η Αλγερία θα αποκομίσει οπωσδήποτε οφέλη από την προοδευτική ένταξή της σε αυτήν την κοινή αγορά αερομεταφορών και θα αξιοποιήσει έτσι την πείρα της Ευρωπαϊκής Ένωσης στον τομέα αυτόν. Η επέκταση αυτής της κοινής αγοράς, η οποία βασίζεται στην ελευθέρωση των δικαιωμάτων μεταφοράς σε συνδυασμό με την κανονιστική εναρμόνιση, θα επιφέρει επίσης προστιθεμένη αξία για τον ευρωπαϊκό κλάδο και τους χρήστες.

15. Μέχρι σήμερα, τα κράτη μέλη έχουν εν γένει διαπραγματευθεί με την Αλγερία περιοριστικές συμφωνίες αερομεταφορών, οι οποίες ρυθμίζουν το άνοιγμα των αγορών και οριοθετούν τις δυνατότητες αερομεταφορέων και επιβατών. Οι μηχανισμοί αυτών των συμφωνιών πλαισιώνουν τον καθορισμό της μεταφορικής ικανότητας των αερομεταφορέων, οι οποίοι επιπροσθέτως δεν έχουν πάντοτε τη δυνατότητα να καθορίζουν ελεύθερα τους ναύλους τους. Επίσης, αυτές οι διμερείς συμφωνίες δεν επιτρέπουν στους κοινοτικούς αερομεταφορείς να εξυπηρετούν όλους τους αερολιμένες της Αλγερίας από οποιοδήποτε ευρωπαϊκό αερολιμένα. Οι ισχύουσες διμερείς συμφωνίες αεροπορικών μεταφορών μεταξύ των κρατών μελών της ΕΕ και της Αλγερίας επιφέρουν επομένως άνιση κατανομή της κίνησης, η οποία είναι δυνατόν να ζημιώνει ορισμένους κοινοτικούς αερομεταφορείς, όπως και καταναλωτές των κρατών μελών της Ευρωπαϊκής Ένωσης.

16. Μια συνολική συμφωνία με την Ευρωπαϊκή Κοινότητα θα επέτρεπε επανόρθωση της κατάστασης και αύξηση του αριθμού των απευθείας συνδέσεων μεταξύ ΕΕ και Αλγερίας[6], ώστε να ενισχυθούν αισθητά οι εμπορικές συναλλαγές και οι τουριστικές ροές. Με βάση τις προβλέψεις από το παράδειγμα του Μαρόκου και της ενιαίας ευρωπαϊκής αγοράς, αναμένεται αύξηση της κίνησης της τάξης του 15 με 20% ετησίως, κατά τα πρώτα έτη μετά την έναρξη εφαρμογής της συμφωνίας: ως προς τον όγκο, αυτό σημαίνει αύξηση της τάξης του 500.000 επιβατών. Οι προβλέψεις αυτές, εφόσον συνεχισθούν οι παρούσες μακροοικονομικές και πολιτικές συνθήκες, θα έχουν αναμφίβολα ανοδική τάση δεδομένων των εξαίρετων αναπτυξιακών δυνατοτήτων της αγοράς της Αλγερίας.

17. Προσδοκάται ότι ο ευρωπαϊκός αεροπορικός κλάδος και η ευρωπαϊκή οικονομία ευρύτερα θα αποκομίσουν σημαντικό μέρος του οικονομικού οφέλους. Αυτό θα διευκολύνει ενδεχομένως την ένταξη των αερομεταφορέων της Αλγερίας σε υπάρχουσες εμπορικές συμμαχίες μαζί με κοινοτικούς αερομεταφορείς, και θα καταστεί δυνατή η ανάπτυξη ολοκληρωμένων προϊόντων και καλύτερη εξυπηρέτηση των επιβατών.

18. Το άνοιγμα των αεροπορικών αγορών πρέπει να συνοδευθεί παράλληλα από διαδικασία κανονιστικής σύγκλισης σε ορισμένους καίριους τομείς όπως η ασφάλεια πτήσεων, η ασφάλεια των αερομεταφορών από έκνομες ενέργειες, το περιβάλλον ή ακόμη οι κανόνες περί κρατικών ενισχύσεων, με την οποία θα εξασφαλισθούν θεμιτοί όροι ανταγωνισμού με στόχο την εφαρμογή υψηλών αεροπορικών προτύπων και από τις δύο πλευρές της Μεσογείου. Όσον αφορά τα θέματα περιβάλλοντος, η συμφωνία πρέπει να συμβαδίζει με τη δέσμευση της Κοινότητας να προωθήσει τη βιώσιμη ανάπτυξη των αεροπορικών μεταφορών: είναι σημαντικό επομένως η συμφωνία να μην περιορίζει την ικανότητα της Ευρωπαϊκής Ένωσης να εφαρμόζει κανονιστικά ή οικονομικά μέσα με σκοπό τον μετριασμό των ανεπιθύμητων παράπλευρων επιπτώσεων που έχει η ανάπτυξη της εναέριας κυκλοφορίας, ιδίως όσον αφορά τη συμβολή της στην κλιματική αλλαγή, την ποιότητα του αέρα και τις ηχητικές οχλήσεις στον περίγυρο των αερολιμένων. Αυτή η διαδικασία σύγκλισης της νομοθεσίας της Αλγερίας με την ευρωπαϊκή νομοθεσία είναι δυνατόν να τεθεί σε εφαρμογή μόνον σε κοινοτική κλίμακα. Αυτό συνεπάγεται την έκδοση εντολής διαπραγμάτευσης προς την Ευρωπαϊκή Επιτροπή για να διαπραγματευθεί μια γενική συμφωνία αερομεταφορών με την Αλγερία, με τελικό στόχο την πλήρη ένταξη της αγοράς αερομεταφορών της Αλγερίας σε έναν κοινό αεροπορικό χώρο με την Ευρωπαϊκή Ένωση.

19. Η δημιουργία κοινού αεροπορικού χώρου με την Αλγερία θα επιτρέψει επίσης την ανάπτυξη μιας δυναμικής περιφερειακής ολοκλήρωσης, όχι μόνον στις αεροπορικές συνδέσεις με την Ευρωπαϊκή Ένωση, αλλά και στις αεροπορικές συνδέσεις μεταξύ των ίδιων των χωρών της Νοτίου Μεσογείου. Αυτός είναι ο στόχος που οδηγεί την Ευρωπαϊκή Κοινότητα να συμπεριλάβει στη συμφωνία αερομεταφορών με το Μαρόκο ρήτρα γεωγραφικής επέκτασης, ούτως ώστε να προβλεφθεί η συμμετοχή μιας χώρας όπως η Αλγερία σε αυτόν τον κοινό αεροπορικό χώρο: η ελευθέρωση των αεροπορικών συνδέσεων μεταξύ ΕΕ και Αλγερίας αφενός και ΕΕ και Τυνησίας αφετέρου θα μπορούσε ενδεχομένως να οδηγήσει σε άνοιγμα των αγορών αερομεταφορών μεταξύ Αλγερίας και Μαρόκου. Ωστόσο, παρά το γεγονός ότι η βασική λογική είναι η ίδια και στις δύο περιπτώσεις και παρά την μεταξύ τους αλληλεπίδραση, κρίνεται σκόπιμο, στο παρόν στάδιο, να γίνει χωριστή διαπραγμάτευση αυτών των συμφωνιών αερομεταφορών με κάθε χώρα της Νοτίου Μεσογείου για να διατηρηθεί ακριβώς η λογική της ευρωπαϊκής πολιτικής γειτονίας και να ικανοποιηθεί η βούληση των χωρών αυτών για «προνομιούχους διμερείς σχέσεις» με την Ευρωπαϊκή Ένωση, καθώς η χωριστή διαπραγμάτευση επιτρέπει επίσης μεγαλύτερη ευελιξία και διαφοροποιημένη προσέγγιση.

20. Η εντολή προς την Επιτροπή να διαπραγματευθεί με την Αλγερία θα δείξει εξάλλου την αποφασιστικότητα της Ευρωπαϊκής Ένωσης να υλοποιήσει τους πολιτικούς στόχους που έθεσε το Συμβούλιο το 2005 και να ανοίξει την αγορά αερομεταφορών της, με την επιφύλαξη ότι θα επέλθει παράλληλα κανονιστική σύγκλιση με όλες τις γειτονικές χώρες. Η δημιουργία κοινού αεροπορικού χώρου με την Αλγερία θα ενισχύσει επομένως την περιφερειακή συνεργασία και την ολοκλήρωση των αγορών αερομεταφορών σε όλες τις χώρες της Νοτίου Μεσογείου.

5. ΣΥΜΠΕΡΑΣΜΑΤΑ

21. Η Επιτροπή κρίνει επομένως σημαντικό να δοθούν στην Αλγερία προοπτικές ενισχυμένης συνεργασίας στην πολιτική αεροπορία. Μια γενική συμφωνία αερομεταφορών με την εν λόγω χώρα θα επιτρέψει να καλυφθούν οι συνήθεις εμπορικές πτυχές των συμφωνιών αεροπορικών μεταφορών αλλά επίσης ταυτόχρονα να διαμορφωθεί ένα φιλόδοξο πλαίσιο για την ανάπτυξη της συνεργασίας σε κανονιστικό επίπεδο για την ασφάλεια πτήσεων, την ασφάλεια της πολιτικής αεροπορίας από έκνομες ενέργειες, τη διαχείριση της κίνησης και την προώθηση της κλαδικής συνεργασίας με τις χώρες αυτές.

22. Ο τομέας της πολιτικής αεροπορίας προσφέρει σημαντικές ευκαιρίες για την ενίσχυση της συνεργασίας στις μεταφορές εν γένει και αμοιβαία οφέλη τόσο για την Αλγερία όσο και την Ευρωπαϊκή Ένωση. Πρέπει επομένως να καταβληθούν προσπάθειες ούτως ώστε οι αερομεταφορές να καταστούν πλέον νευραλγικό πεδίο συνεργασίας με την εν λόγω χώρα και να αποτελέσουν για την Αλγερία νέο παράδειγμα ένταξης στις κοινοτικές δομές και τις ευρωπαϊκές αγορές.

23. Η συμφωνία θα αποτελέσει σημαντικό βήμα για την υλοποίηση κοινού αεροπορικού χώρου μεταξύ Ευρωπαϊκής Ένωσης και των γειτόνων της στη Μεσόγειο, η οποία είναι καίριος στόχος της κοινοτικής πολιτικής εξωτερικών σχέσεων στον τομέα των αερομεταφορών και, γενικότερα, σημαντικό στοιχείο της εξωτερικής πολιτικής της Ευρωπαϊκής Ένωσης. Η συμφωνία αεροπορικών μεταφορών με την Αλγερία θα αποφέρει μεγάλη προστιθεμένη αξία από πολιτική και οικονομική άποψη και θα μπορούσε να χρησιμεύσει ως παράδειγμα για παρόμοιες συμφωνίες με τις υπόλοιπες χώρες της Νοτίου Μεσογείου και να συμβάλει κατά τον τρόπο αυτόν στην περιφερειακή ολοκλήρωση της χώρας αυτής.

24. Με βάση όσα προαναφέρθηκαν, η Επιτροπή προτείνει στο Συμβούλιο να της δώσει εντολή για την έναρξη διαπραγματεύσεων με σκοπό τη σύναψη γενικής συμφωνίας που θα επιτρέπει τη δημιουργία κοινού αεροπορικού χώρου με την Αλγερία. Η Επιτροπή θα συνεργασθεί στενά με τα κράτη μέλη και όλους τους ενδιαφερόμενους για τον καθορισμό και την επίτευξη των στόχων που θα τεθούν στην πρόταση απόφασης του Συμβουλίου.

[1] COM(2005) 79 τελικό της 11.03.2005.

[2] Η συμφωνία σύνδεσης ΕΕ – Αλγερίας υπεγράφη τον Απρίλιο του 2002.

[3] Έκθεση αποστολής του έργου Euromed Aviation στην Αλγερία (αριθ. MED 2006/132-039).

[4] Eurostat, Οι στατιστικές εν συντομία, 37/2005, ISBN 1561-4840

[5] Παράρτημα της Ανακοίνωσης της Επιτροπής: «Προγραμματισμός της εξωτερικής πολιτικής αερομεταφορών της Κοινότητας», COM (2005) 79 τελικό.

[6] Μετά την υπογραφή της ευρωμεσογειακής συμφωνίας με το Μαρόκο τον Δεκέμβριο του 2006, η κίνηση σημείωσε άνοδο κατά 18% και έφθασε περίπου τα 8 εκατομμύρια διακινηθέντες επιβάτες μεταξύ Ευρωπαϊκής Ένωσης και Μαρόκου το 2007.